Tähelepanu! Artikkel on enam kui 5 aastat vana ning kuulub väljaande digitaalsesse arhiivi. Väljaanne ei uuenda ega kaasajasta arhiveeritud sisu, mistõttu võib olla vajalik kaasaegsete allikatega tutvumine.
Euroala tootmisaktiivsus näitab taas tõusu
Euroala ostujuhtide koondindeks tõusis jaanuaris üllatuslikult 2,1 punkti võrra 50,4 punktile, teatas täna uuringufirma Markit. See näitab euroalal taas majanduskasvu.
Veel detsembris oli euroala koondindeks 48,3 punkti. Agentuuri Bloomberg hinnangul oleks tõus pidanud olema minimaalne, vaid 48,5 punktile. „Euroala majandus paistab olevat jaanuaris stabiliseerunud,“ ütles kommentaariks Markit Economicsi peaökonimist Chris Williamson. Eriti lootustandev on teenustesektor, mille indeks tõusis 50,5 punktile, mis näitab pärast viiekuist pausi taas majanduskasvu suurimas majandussektoris, kuhu kuuluvad nii pangad kui restoranid.
Ettevõtted on positiivsed ka tulevaste kuude osas. Äriväljavaadete indeks tõusis 2,4 punkti võrra 56 punktile. „Teenustepakkujad usuvad, et euroala kriis võib jõuda lõpule, eelkõige kui jõutakse kokkuleppele Kreeka võlgade mahakandmise osas,“ ütles Williamson. Tööstusettevõtetel tuli võidelda üha kahanevate uute tellimustega, kuigi kahanemine pisut aeglustus. Tööstuse indeks tõusis1,8 punkti võrra 48,7 punktile, lähenedes niimoodi kasvupiirile.
Saksamaa teenustesektor kerkis 2,1 punkti võrra 54,5 punktile, kergitades sealse koondindeksi 54 punktile, mis on kõrgeim tase viimase seitsme kuu jooksul. „Pealtnäha näib olevat hea stardiga minek uude aastasse,“ ütles Markiti ökonomist Tim Moore Reutersile. „Aga suhteliselt nõrk uute tellimuste kasv näitab seda, et majanduse taastumine ei ole veel täielik.“
Autor: Katri Soe-Surén
Minu Äripäeva kasutamiseks logi sisse või loo konto.